**Csökmő Nagyközség Önkormányzata Képviselő-testületének**

**10/2019. (XI.25.) Önkormányzati rendelete**

**az Önkormányzat Szervezeti és Működési Szabályzatáról**

**I. FEJEZET**

**BEVEZETŐ RÉSZ**

Csökmő Nagyközség Önkormányzat Képviselő-testülete az Alaptörvény 32 cikk (2) bekezdésében meghatározott eredeti jogalkotói hatáskörében, az Alaptörvény 32. cikk  (1) bekezdés d) pontjában meghatározott feladatkörében eljárva a  következőket rendeli el:

**II. FEJEZET**

**ÁLTALÁNOS RENDELKEZÉSEK**

**Hivatalos megnevezések**

**1. §**

(1) Az önkormányzat hivatalos megnevezése: Csökmő Nagyközség Önkormányzata (a továbbiakban: önkormányzat), székhelye: 4145, Csökmő, Kossuth u. 109.

(2) Az önkormányzat képviselő-testületének elnevezése: Csökmő Nagyközség Önkormányzata Képviselő-testülete, székhelye: 4145. Csökmő, Kossuth u.109.

(3) Az önkormányzat működési területe: Csökmő nagyközség közigazgatási területe.

(4) Az önkormányzat hivatalos honlapjának címe:[www.csokmo.hu](http://www.csokmo.hu/).

(5) Az önkormányzat jogi személy.

(6) Az önkormányzati feladatokat a képviselő-testület és szervei:

a) a polgármester,

b) a képviselő-testület pénzügyi bizottsága,

c) a polgármesteri hivatal,

d) a jegyző

e) a társulás látják el.

**Az önkormányzat jelképei**

**2. §**

(1) Csökmő Nagyközség Önkormányzatának jelképei: a címer és a zászló.

(2) Az önkormányzat jelképeinek leírása és azok használatának rendje külön önkormányzati rendeletben kerül szabályozásra.

**III. FEJEZET**

**FELADATOK ÉS HATÁSKÖRÖK**

**Az önkormányzat feladatai**

**3. §**

(1) Az önkormányzat ellátja a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) valamint az ágazati törvények szerinti kötelezően előírt, továbbá az önként vállalt feladat- és hatásköröket.

(2) Az önkormányzat a feladatait önállóan, megállapodás alapján vagy társulásban látja el.

(3) Az önkormányzat alaptevékenységének kormányzati funkciók szerinti besorolását a 1. számú melléklet tartalmazza.

**4. §**

(1) Az önkormányzat önként vállalhatja közfeladat ellátását abban az esetben, ha:

a) az nem tartozik más szerv kizárólagos feladat- és hatáskörébe,

b) megvalósítása nem veszélyezteti a kötelezően előírt feladat- és hatáskörök ellátását,

c) ellátásához a szükséges feltételek fennállnak.

(2) A feladatok önkéntes vállalása előtt minden esetben előkészítő eljárást kell lefolytatni, melynek keretében külső szakértő közreműködése is igénybe vehető, ideiglenes bizottság is létrehozható.

(3) Az előkészítő eljárás lefolytatásáról a polgármester gondoskodik.

(4) A közfeladat önkéntes felvállalását tartalmazó javaslatnak tartalmaznia kell a megvalósításhoz szükséges költségvetési forrásokat.

(5) Az önként vállalt feladatok tekintetében az éves költségvetésben, a gazdálkodást meghatározó pénzügyi tervben – a fedezet biztosításával egyidejűleg – kell állást foglalni.

**5. §**

(1) Az önkormányzat a feladatkörében együttműködik és támogathatja a lakosság önszerveződő közösségeit, a településen élő nemzetiségek közösségeinek kulturális hagyományait, értékét.

(2) A képviselő-testület támogathat minden olyan tevékenységet, amely a település ellátó, szolgáltató, infrastrukturális felzárkóztatását segíti elő, különös figyelemmel a település műemlékvédelmi és művészeti értékeinek feltárására, megőrzésére. Ennek érdekében Helyi Értéktár Bizottságot hoz létre, és együttműködik a helyi civil szervezetekkel, a település értékeit szolgáló szervezetekkel, valamint a települési nemzetiségi önkormányzattal.

**6. §**

(1) A képviselő-testület egyes hatásköreinek gyakorlását a polgármesterre ruházza át. Az átruházott hatáskör tovább nem ruházható. Az átruházott hatáskörök felsorolását az 2. számú melléklet tartalmazza.

(2) Az átruházott hatáskör gyakorlója az e körben tett intézkedéseiről, azok eredményeiről a következő munkaterv szerinti képviselő-testületi ülésen ad számot a képviselő-testületnek.

**IV. FEJEZET**

**A KÉPVISELŐ-TESTÜLET MŰKÖDÉSE**

**A képviselő-testület és ülései**

**7. §**

(1) A képviselő-testület tagjainak száma a polgármesterrel együtt 7 fő.

(2) A képviselő-testület tagjainak névjegyzékét ezen rendelet 1. számú függeléke tartalmazza.

(3) A képviselő-testület évente legalább hat ülést tart.

(4) A képviselő-testület alakuló, munkaterv szerinti (rendes) és rendkívüli ülést, valamint közmeghallgatást tart.

**Munkaterv**

**8. §**

(1) A képviselő-testület működésének alapja a munkaterv, mely éves időszakra készül.

(2) A következő évre vonatkozó munkaterv tervezetét a polgármester terjeszti elő jóváhagyás végett a képviselő-testület elé december 31. napjáig.

(3) A munkaterv összeállításához javaslatot kell kérni:

a) a képviselő-testület tagjaitól,

b) a jegyzőtől.

(4) A munkaterv főbb tartalmi elemei:

a) a képviselő-testületi ülések, közmeghallgatás tervezett időpontjai, napirendjei,

b) a napirend előterjesztőjének megnevezése.

(5) A képviselő-testület felhatalmazza a polgármestert, hogy indokolt esetben a munkatervben foglalt napirendektől – a képviselő-testület tagjainak legkésőbb a testületi ülés keretében történő tájékoztatása és indokolás adása mellett eltérhet.

(6) A képviselő-testület mindenkori munkatervét e rendelet 2. számú függeléke tartalmazza.

**Alakuló ülés**

**9. §**

(1) Az alakuló ülést a választás eredményének jogerőssé válását követő 15 napon belül össze kell hívni.

(2) Az alakuló ülést a polgármester hívja össze és vezeti.

(3) Az alakuló ülésen a polgármester és a települési képviselők esküt tesznek.

(4) Az alakuló ülés napirendje:

a) a választás eredményének ismertetése a választási bizottság elnöke által,

b) polgármester illetményének, tiszteletdíjának megállapítása,

c) alpolgármester választás, tiszteletdíjáról döntés,

d) SZMSZ felülvizsgálata,

e) bizottság megválasztása.

**Rendes és rendkívüli ülés**

**10. §**

(1) A képviselő-testület a munkaterv szerint rendes ülést tart.

(2) A képviselő-testület szükség esetén rendkívüli ülést tart, ha döntenie kell a hatáskörébe tartozó - határidős, költségvetést érintő, lakosságot érintő vagy egyéb rendkívüli - ügyben.

**Lakossági fórumok**

**11. §**

(1) A képviselő-testület évente legalább egy esetben testületi ülés keretében vagy önállóan közmeghallgatást tart.

(2) A közmeghallgatás alkalmával vagy írásban azt megelőzően az állampolgárok és a településen működő társadalmi szervezetek, civil szerveződések képviselői, egyesületek, közérdekű ügyben, helyi önkormányzati ügyben a képviselő-testülethez, az egyes települési képviselőköz, a polgármesterhez, alpolgármesterhez, a jegyzőhöz kérdéseket intézhetnek, illetőleg közérdekű javaslatokat tehetnek.

(3) Az írásos kérdéseket, javaslatokat az ülés napját megelőző napig kell a polgármester részére eljuttatni.

(4)A közmeghallgatás napirendjéről, helyéről és idejéről a lakosságot a képviselő-testületi üléseknek megfelelően tájékoztatni kell.

(5) A képviselő-testület munkatervében határozza meg azokat az ügyeket, amelyek tárgyalása kapcsán a képviselő-testület kötelező közmeghallgatást irányoz elő.

(6) A képviselő-testület a lakosság, a társadalmi szervezetek közvetlen tájékoztatása és a fontosabb döntések előkészítésébe való bevonása céljából évente egy alkalommal falugyűlést, illetve esetenként (fontosabb döntései tárgykörében) lakossági fórumot (későbbiekben együtt: fórumot) tarthat.

(7) A fórum meghirdetésére és levezetésére a közmeghallgatás szabályait kell alkalmazni.

(8) A falugyűlés és az eseti jelleggel megtartott fórum olyan fórum, ahol az állampolgárok és a helyben érdekelt szervezetek képviselői közérdekű kérdést vethetnek fel, és javaslatot tehetnek. A fórumon elhangzottakról a jegyző, vagy az általa kijelölt hivatali dolgozó jegyzőkönyvet készít a közmeghallgatás jegyzőkönyvére meghatározott szabályok szerint.

**Az ülés összehívása**

**12. §**

(1) Az ülést a polgármester hívja össze, akadályoztatása, távolléte esetén erről az alpolgármester gondoskodik.

(2) A polgármesteri és az alpolgármesteri tisztség egyidejű betöltetlensége, illetőleg tartós akadályoztatásuk esetén a képviselő-testület ülését a Pénzügyi Bizottság elnöke hívja össze és vezeti.

(3) Az ülés meghívóját és az előterjesztéseket a képviselőknek, a tanácskozási joggal meghívottaknak olyan időpontban kell megküldeni, hogy azok azt az ülés napja előtt legalább 5 nappal megkapják.

(4) Indokolt esetben az ülést megelőzően 5 napon belül is megküldhető és kiosztásra kerülhet halasztást nem tűrő előterjesztés. Az ülést megelőzően kiosztott előterjesztés megismeréséhez az ülés ideje alatt a polgármester köteles szünetet elrendelni.

(5) Rendkívüli ülést - halasztást nem tűrő, indokolt esetben - telefonon, szóban is össze lehet hívni az ülés időpontját megelőző 24 órán belül.

(6) A Képviselő-testület nyílt ülésének időpontjáról, helyéről és napirendjéről a hirdetőtáblákon és a honlapon keresztül a jegyző tájékoztatja a lakosságot.

(7) A meghívó tartalmazza:

a) az ülés helyét kezdési időpontját, a javasolt napirendi pontokat és előterjesztőik nevét,

b) mellékletként az írásbeli előterjesztések, rendelet-tervezet és határozati javaslat teljes szövegét,

c) a napirendi pontok előterjesztőit.

(8) Amennyiben a képviselő-testület – határozatképtelenség vagy határozathozatal hiánya miatt - két egymást követő alkalommal ugyanazon ügyben nem hozott döntést, a polgármester a szervezeti és működési szabályzatban meghatározott ügyben – a Mötv.42.§-ban meghatározott ügyek kivételével - döntést hozhat. A polgármester a képviselő-testületet a következő ülésen erről tájékoztatja.

(9) A polgármester a képviselő-testület utólagos tájékoztatása mellett - a Mötv. 42. §-ában meghatározott ügyek kivételével - dönthet a két ülés közötti időszakban felmerülő, halaszthatatlan, a képviselő-testület hatáskörébe tartozó alábbi önkormányzati ügyekben:

a) közfoglalkoztatáshoz kapcsolódó pályázat benyújtása, nyilatkozat a szükséges önerő meglétéről,

b) önerőt nem igénylő pályázat benyújtásáról,

c) olyan halaszthatatlan ügyben, amelyben a döntés elmaradása az önkormányzatnak vagyoni hátrányt jelentene.

(10) A polgármester által felhasználható forrás értékhatárának meghatározása az önkormányzat költségvetési rendeletében kerül szabályozásra.

(11) Amennyiben a napirend érinti, a polgármester döntése alapján a képviselő-testületi ülésre meg kell hívni:

a) az önkormányzati feladatot ellátó szolgáltatókat,

b) a helyi egyházak képviselőit,

c) a helyi nemzetiségi önkormányzat elnökét,

d) a helyi önszerveződő közösség vezetőjét,

e) a napirend előadóját, annak felettesét,

f) a hivatalszakügyintézőit,

g) az önkormányzati intézmények vezetőit,

h) azt a személyt, akinek jelenléte a napirend tárgyalásához szüksége.

(12) Törvényességi észrevétel, alkotmánybírósági kezdeményezés esetén meg lehet hívni   a Hajdú-Bihar Megyei Kormányhivatal képviselőjét.

**Az ülés nyilvánossága**

**13. §**

(1) A képviselő-testület ülése nyilvános, amelyről hangfelvétel is készíthető.

(2) A képviselő-testület

a) zárt ülést tart választás, kinevezés, felmentés, vezetői megbízatás adása, illetőleg visszavonása, fegyelmi eljárás megindítása, és állásfoglalást igénylő személyi ügy tárgyalásakor, amennyiben az érintett kéri; továbbá önkormányzati hatósági, összeférhetetlenségi és méltatlansági, kitüntetési ügy tárgyalásakor, fegyelmi büntetés kiszabása, valamint vagyonnyilatkozattal kapcsolatos eljárás tárgyalásakor,

 b) zárt ülést rendelhet el a vagyonával való rendelkezés és az általa kiírt pályázat tárgyalásakor, feltételeinek meghatározásakor, ha a nyilvános tárgyalás az önkormányzat, vagy más érintett üzleti érdekét sértene.

(3) A zárt ülésen a képviselő-testület tagjai, a jegyző, meghívása esetén a hivatal ügyintézője, az érintett és a szakértő vehet részt. Törvény vagy önkormányzati rendelet előírhatja, mely esetben kötelező az érintett meghívása.

**Az ülés vezetése**

**14. §**

(1) A képviselő-testület ülését a polgármester vezeti.

(2) A polgármester akadályoztatása esetén az ülés vezetésére az ülés összehívására vonatkozó szabályokat kell alkalmazni.

(3) A polgármester a testületi ülés vezetése során:

a) megállapítja, hogy a képviselő-testület ülésének összehívása az SZMSZ-ben foglaltak szerint történt-e,

b) megállapítja az ülés határozatképességét, az ülést megnyitja,

c) előterjeszti az ülés napirendjét, amelyről a testület vita nélkül határoz egyszerű szótöbbséggel,

d) munkaterv szerinti (rendes) ülésen tájékoztatást ad a lejárt határidejű önkormányzati döntések (rendeletek, határozatok) végrehajtásának állásáról,

e) munkaterv szerinti (rendes) ülésen tájékoztatást ad az előző képviselő-testületi ülésen elhangzott bejelentések nyomán tett intézkedésekről,

f) munkaterv szerinti (rendes) ülésen ismertetést ad a részére átruházott hatáskörben hozott döntésekről,

g) figyelemmel kíséri az ülés határozatképességét,

h) megállapítja a szavazás eredményét és ismerteti a döntést.

(4) Amennyiben az ülés ideje alatt a képviselő-testület tagjainak létszáma négy fő alá csökken, a polgármester szünetet rendel el, és megkísérli a határozatképesség helyreállítását.

(5) További határozatképtelenség esetén figyelemmel a tárgyalt napirendek fontosságára a   polgármester:

a) az ülést felfüggeszti,

b) vagy az ülést bezárja, újabb ülés összehívását kezdeményezi 8 napon belül,

c) az ülést bezárja, majd a hátralévő napirendek soron következő ülésen történő tárgyalását kezdeményezi.

**Az előterjesztés**

**15. §**

(1) Előterjesztésnek minősül a munkatervbe felvett, a képviselő-testület által előzetesen javasolt rendelet – és határozattervezet, beszámoló és tájékoztató.

(2) A testületi ülésre az előterjesztés írásban vagy szóban kerül benyújtásra. Határozati javaslatot akkor is írásban kell benyújtani, ha az előterjesztésre szóban kerül sor.

(3) Az írásbeli előterjesztést legkésőbb a képviselő-testületi ülést megelőzően legalább 10 nappal előbb kell a jegyzőhöz eljuttatni, aki megvizsgálja a döntés tervezet jogszerűségét, majd gondoskodik annak kézbesítéséről.

(4) Az előterjesztések formai és tartalmi követelményei,

                 a) a tárgy pontos megjelölése

                 b) a témakör ismételt napirendre kerülése esetén a korábbi döntés,

                 c) az előkészítés során felmerülő vélemények,

                 d) az előterjesztő nevét, beosztását,

                 e) a határozat javaslatot,

                 f) a végrehajtásért felelőst (felelősöket),

                 g) a határidőt.

(5) A napirend elfogadása előtt a képviselő valamely kérdés napirendre tűzésére *sürgősségi indítvány*ként javaslatot tehet a polgármester felé. A sürgősségi indítvány napirendre tűzéséről a képviselő-testület a napirend elfogadása előtt külön határoz.

(6) A képviselő a szavazás megkezdéséig rendeletet tartalmazó előterjesztéshez írásban, határozatot tartalmazóhoz írásban, vagy szóban *módosító indítványt* tehet.

**Interpelláció, kérdés**

**16. §**

(1) Interpelláció: olyan felszólalás, melynek tárgya szoros kapcsolatban áll az önkormányzat hatáskörének ellátásával, illetőleg az valamely – az önkormányzat irányítása alá tartozó – szervezet hatáskörébe tartozik.

(2) Kérdés: az önkormányzati hatáskörbe tartozó szervezeti, működési, döntési, előkészítési jellegű felvetés vagy tudakozódás.

(3) A képviselő a képviselő-testület ülését megelőzően, vagy a napirendek lezárása után a

a) a polgármestertől,

b) az alpolgármestertől,

c) az önkormányzati bizottság elnökétől,

d) a jegyzőtől

önkormányzati ügyben felvilágosítást kérhet, interpellálhat, amelyre az ülésen – vagy legkésőbb 15 napon belül írásban érdemi választ kell adni.

(4) Ha az interpelláció benyújtására a képviselő-testület ülését megelőzően legalább 15 nappal sor került, úgy arra az ülésen kell érdemi választ adni.

(5) Ha az interpelláció benyújtására az ülésen kerül sor, arra a választ 15 napon belül kell megadni. A választ minden képviselő és a nem képviselő-testületi tag alpolgármester részére meg kell küldeni. Ennek elfogadásáról a képviselő-testület a következő ülésén dönt.

(6) A képviselő-testületi ülésen az interpellációra adott válasz elfogadásáról először az interpelláló nyilatkozik, majd vita nélkül a testület dönt. Ha a testület nem fogadja el a választ, annak vizsgálatát a polgármesterre vagy az ügy vizsgálatára létrehozott ideiglenes bizottságra bízza.

(7) Az interpelláció tárgyának érdemi vizsgálatába az interpelláló képviselőt is be kell vonni. A képviselő-testület vizsgálatot is elrendelhet; ezzel megbízhatja a polgármestert, az alpolgármestert vagy ez ügy vizsgálatára létrehozott ideiglenes bizottságot.

(8) A kérdésre a képviselő-testület ülésén köteles választ adni a megkérdezett. Válaszának elfogadásáról a képviselő-testület akkor határoz vita nélkül, ha a kérdező nem fogadta el a választ.

**A tanácskozás rendje**

**17. §**

(1) A képviselő-testületi ülés akkor határozatképes, ha tagjai közül legalább 4 fő jelen van.

(2) A polgármester a napirendek sorrendjében minden előterjesztés felett külön – külön nyit vitát, melynek során:

            a) az előterjesztő, az előkészítő a kiküldésre került írásos napirendhez a vita előtt

szóban kiegészítést tehet. Az előterjesztő az előterjesztést a vita megnyitásáig

módosíthatja, visszavonhatja, ill. a vita lezárásáig, átdolgozásra visszakérheti.

b) az előterjesztőhöz a képviselő-testület tagjai, a tanácskozási joggal résztvevők

kérdéseket tehetnek fel, amelyre az előadó köteles rövid választ adni,

           c) az ülésen elsősorban a képviselőknek és a tanácskozási joggal meghívottaknak van

            felszólalási joguk.

(3) A felszólalásokra a jelentkezés sorrendjében kerül sor.

(4) A polgármester soron kívüli felszólalást is engedélyezhet.

(5) Az előterjesztő a javaslatot, illetve a települési képviselő a módosító javaslatát a vita bezárásáig megváltoztathatja, és a vita lezárását megelőzően azt vissza is vonhatja.

(6) A vita lezárása előtt a napirend előadója válaszol a hozzászólásokra.

(7) A polgármester a vitát akkor zárja le, ha a napirendhez további felszólaló nem jelentkezik, vagy a testület – egyszerű szótöbbséggel, a polgármester javaslatára – a vita folytatását szükségtelennek tartja.

(8) Az előterjesztő – valamint, ha a bizottság is részt vesz az előterjesztés előkészítésében, véleményezésében, annak elnöke, vagy a bizottság megbízottja - határozathozatal előtt szót kaphat.  A vita lezárása után a határozathozatal előtt a jegyzőnek szót kell adni, ha a javaslatok törvényességét illetően észrevételt kíván tenni.

(9) Közérdekű felvetés, kérdés a „Különfélék” napirend keretében kerül sorra. Ugyancsak e napirend keretében kerülnek megtárgyalásra az egyedi ügyek is.

(10) Az interpelláció benyújtására, megtárgyalására a napirendi pontok után kerül sor.

(11) Az ülésen a képviselők a hozzászólási szándékukat kézfelemeléssel jelzik, a hozzászólási jogot a polgármester adja meg, így egy időben csak egy személy rendelkezik hozzászólási joggal. Amennyiben a képviselő nem tartja be hozzászólási rendet, és hozzászólási jog nélkül szól hozzá, az ülés vezetője a képviselőt felhívja az érintett szabályok betartására.

(12) A tanácskozás rendjének fenntartásáról a polgármester vagy az ülés vezetője gondoskodik. Ennek során:

a) figyelmezteti azt a hozzászólót, aki eltér a tárgyalt témától vagy a tanácskozáshoz nem illő, sértő kifejezéseket használ,

b) többszöri figyelmeztetést követően megvonhatja a hozzászólótól a szót,

c) rendre utasíthatja azt a személyt, aki a képviselő-testület tagjához, illetve a képviselő-testület üléséhez méltatlan magatartást tanúsít.

(13) A nyilvános ülésen megjelent állampolgárok a számukra kijelölt helyet foglalják el. A

tanácskozás rendjének megzavarása esetén a polgármester rendre utasíthatja a rendzavarót, ismétlődő rendzavarás esetén pedig az érintettet a terem elhagyására is kötelezheti.

(14) A képviselő-testület ülésein résztvevő, tanácskozási joggal nem rendelkező állampolgárok részére a testület hozzászólási jogot biztosíthat.

(15) A képviselő-testület a községben működő, helyi önszerveződő közösségek vezetőinek tevékenységi körükben, tanácskozási jogot biztosíthat testületi és bizottsági ülésen.

**A napirendi pont tárgyalásának elnapolása**

**18. §**

(1) A polgármester vagy bármelyik képviselő javasolhatja, az adott napirendi pont vitájának lezárásáig, napirendi pont tárgyalásának elnapolását. Erről a Képviselő-testület vita nélkül dönt.

(2) Azokat az előterjesztéseket, amelyek tárgyalását a Képviselő-testület elnapolta, vagy amelyek tárgyalása határozat-képtelenség miatt maradt el, a következő ülés napirendjének elejére kell felvenni, kivéve, ha az elnapolásról hozott határozatában a Képviselő-testület másként döntött.

**A döntéshozatal**

**19. §**

(1) A polgármester az előterjesztésben szereplő és a vitában elhangzott határozati javaslatokat, módosító indítványokat egyenként bocsátja szavazásra úgy, hogy előbb a módosító indítványokról, majd az előterjesztésben szereplő határozati javaslatról döntsön a testület. A módosító indítványról történő szavazást megelőzően az előterjesztő nyilatkozik, hogy a módosító indítvánnyal egyetért-e vagy nem.

(2) A képviselő-testület -szavazati arányok rögzítésével – számozott határozat nélkül dönt:

a) informális jelentés tudomásul vételéről,

b) interpellációra adott válasz elfogadásáról,

c) név szerinti szavazásról, titkos szavazásról.

(3) A javaslat elfogadásához a jelenlévő települési képviselők több mint a felének igen szavazata szükséges.

(4) A képviselő-testület döntéshozatalából kizárható az, akit, vagy akinek a hozzátartozóját – egyeneságbeli rokon és ennek házastársa, a testvér, a házastárs, az élettárs - az ügy személyesen érinti. A települési képviselő köteles bejelenteni a személyes érintettségét. A kizárásról az érintett települési képviselő kezdeményezésére vagy bármely települési képviselő javaslatára a képviselő-testület dönt. A kizárt települési képviselőt a határozatképesség szempontjából jelenlévőnek kell tekinteni.

(5) Amennyiben a képviselő a személyes érintettségét érintő bejelentési kötelezettségét elmulasztja, úgy a képviselő-testület a személyes érintettség bejelentésének elmulasztásáról való tudomásra jutást követő ülésen felülvizsgálja, és ezzel egyidejűleg az okozott kár megtérítése iránt igényt támaszthat.

(6) Minősített többséghez a megválasztott települési képviselők több mint a felének – négy képviselőnek - a szavazata szükséges:

a) az önkormányzati rendeletalkotáshoz,

b) az önkormányzat szervezetének kialakításához és működésének meghatározásához, továbbá a törvény által hatáskörébe utalt választásokhoz, kinevezésekhez, megbízásokhoz,

c) önkormányzati társulás létrehozásához, társuláshoz, érdekképviseleti szervhez való csatlakozáshoz,

d) külföldi önkormányzattal való együttműködést rögzítő megállapodáshoz, nemzetközi önkormányzati szervezethez való csatlakozáshoz,

e) intézmény alapításához,

f) a képviselő kizárásához,

g) zárt ülés elrendeléséhez,

h) a képviselő-testület megbízatásának lejárta előtti feloszlatásához,

i) a polgármester elleni kereset benyújtásához,

j) működési hitelfelvételnél – munkabérhitel kivételével - és fejlesztési hitelfelvételnél,

k) az önkormányzat kötelező feladatain túli közfeladat önkéntes felvállalásához, illetve erről történő lemondáshoz,

l) a kitüntetések, elismerések adományozásához,

m) a képviselő-testület hatáskörének átruházásához.

(7) A képviselő-testület a döntéseit rendeleti és határozati formában nyílt szavazással hozza. A nyílt szavazás kézfelemeléssel történik, és a képviselők „igen” vagy „nem” szavazatokkal, illetve tartózkodással vesznek részt a szavazásban.

(8) Titkos szavazást tarthat a testület mindazokban az ügyekben, amelyekben zárt ülést köteles tartani, illetve zárt ülést tarthat. Az alpolgármester választásánál titkos szavazás tartása kötelező.

(9) A titkos szavazás elrendeléséről a képviselő-testület egyszerű szótöbbséggel határoz, a jelenlévő képviselők vagy a polgármester indítványára.

(10) A képviselő-testület a titkos szavazás lebonyolítására három fős ad-hoc bizottságot választ tagjai sorából, melynek elnökére és tagjainak személyére a polgármester tesz javaslatot. A titkos szavazás egy külön helyiségben történik.

(11) A titkos szavazás borítékba helyezett szavazólapon, szavazóhelyiség és urna igénybevételével történik. A titkos szavazásról külön jegyzőkönyv készül, amely tartalmazza:

a) a szavazás helyét, napját, kezdetét és végét,

b) a szavazatszámláló bizottság tagjainak nevét és tisztségét,

c) a szavazás során felmerült körülményeket, a szavazás számszerű eredményét.

(12) A titkos szavazás lebonyolítását követően az elnök tájékoztatja a képviselő-testületet a titkos szavazás eredményéről.

(13) A titkos szavazással hozott döntést is alakszerű határozatba kell foglalni.

(14) Név szerinti szavazást kell elrendelni, ha:

a) azt törvény írja elő, vagy

b) azt a jelenlévő képviselők több mint fele kéri.

(15) A név szerinti szavazás úgy történik, hogy a jegyző felolvassa a tagok nevét, a jelenlévő tagok pedig a nevük felolvasásakor „igen”, „nem”, „tartózkodom” kijelentéssel szavaznak.

(16) A név szerinti szavazást mindig kötelező jegyzőkönyvben rögzíteni. A külön hitelesített névsort a jegyzőkönyvhöz kell csatolni.

**A képviselő-testület döntései**

**20. §**

(1) A képviselő-testület döntései: az önkormányzati rendelet és a határozat.

(2) Önkormányzati rendelet megalkotását és határozat meghozatalát kezdeményezheti:

a) a polgármester,

b) alpolgármester,

c) a képviselő,

d) a képviselő-testületi bizottság elnöke,

e) a jegyző.

(3) A kezdeményezést a polgármesterhez kell benyújtani, aki a hivatal bevonásával a kezdeményezést, majd a tervezetet a képviselő-testület elé terjeszti.

(4) A rendelet-tervezetet a jegyző készíti elő a hivatal szakmailag illetékes ügyintézője, a rendelet tárgyával érintett intézményvezetők, valamint jogszabályban előírt szervek és szervezetek, a képviselő-testület bizottsága közreműködésével.

(5) A rendelet hiteles, végleges szövegét a jegyző szerkeszti meg.

(6) Az önkormányzati rendeletet a polgármester és a jegyző írják alá.

(7) Az önkormányzati rendeleteket évenként 1-től kezdődően folyamatos sorszámmal kell ellátni. Megjelölése a következő:

Csökmő Nagyközség Önkormányzata Képviselő-testületének ……(sorszám)/…………(évszám).(kihirdetés hónap.nap.) Önkormányzati rendelete a …………..(rendelet címe)-ról/ről.

(8) Az önkormányzati rendeletet az Önkormányzat (4145 Csökmő, Kossuth u. 109.) hirdetőtábláján való kifüggesztéssel kell kihirdetni. Kihirdetéséről a jegyző gondoskodik.

(9) A jegyző az önkormányzati rendeletet a kihirdetést követően a jogszabályban előírt határidőn belül feltölti a Nemzeti Jogszabálytárba.

(10) A rendelet nyilvántartása, karbantartása, hatályosításának vizsgálata a jegyző feladata.

(11) A képviselő-testület határozatait külön-külön a naptári év elejétől kezdődően folyamatos sorszámmal, az elfogadás évének, hónapjának és napjának a megjelölésével látja el a következők szerint: ………/év.(……hó….nap.)  határozat.

(12) A határozatokról a hivatal nyilvántartást vezet.

**A jegyzőkönyv**

**21. §**

(1) A képviselő-testület nyílt és zárt üléséről - ülésenként - jegyzőkönyvet kell készíteni, amely tartalmazza a Mötv. 52. §-ában meghatározott tartalmi elemeket.

(2) A jegyzőkönyv elkészítéséről a jegyző gondoskodik. A képviselő-testület ülésének a jegyzőkönyvét a polgármester és a jegyző írja alá.

(3) A jegyzőkönyvet az ülést követő 15 napon belül a jegyző köteles megküldeni a Hajdú-Bihar Megyei Kormányhivatal vezetőjének.

(4) A jegyzőkönyv

a) nyílt ülés jegyzőkönyvének két eredeti példányát, valamint a zárt ülés jegyzőkönyvének egy eredeti példányát a jegyző kezeli, melyből egy példány beköttetésre kerül, és a hivatalban helyezendő el,

b) egy példány a település könyvtárában helyezendő el (a zárt ülésről készült jegyzőkönyv kivételével).

(5) A képviselő-testület üléséről készített jegyzőkönyvhöz csatolni kell a jelenléti ívet, meghívót, az előterjesztéseket és rendelettervezeteket, határozatjavaslatokat. A képviselő kérelmére az írásban is benyújtott hozzászólását mellékelni kell a jegyzőkönyvhöz.

(6) A jegyzőkönyveket a zárt ülés jegyzőkönyve kivételével az állampolgárok a hivatalban vagy a könyvtárban megtekinthetik.

**A települési képviselő**

**22. §**

(1) A települési képviselő a település egészéért vállalt felelősséggel képviseli a választók érdekeit.

(2) A települési képviselő az alakuló ülésen, illetve a megválasztását követő ülésen esküt tesz és erről okmányt ír alá.

(3) A képviselő jogai:

a) a képviselő-testület ülésén kezdeményezheti rendelet megalkotását vagy határozat meghozatalát;

b) a képviselő-testület ülésén a polgármestertől (alpolgármestertől), a jegyzőtől, a bizottság elnökétől önkormányzati ügyekben felvilágosítást kérhet, amelyre az ülésen - vagy legkésőbb harminc napon belül írásban - érdemi választ kell adni;

c) kérésére az írásban is benyújtott hozzászólását a jegyzőkönyvhöz kell mellékelni, vagy kérésére a véleményét rögzíteni kell a jegyzőkönyvben;

d) tanácskozási joggal részt vehet a képviselő-testület bármely bizottságának nyilvános vagy zárt ülésén. Javasolhatja a bizottság elnökének a bizottság feladatkörébe tartozó ügy megtárgyalását, amelyet a bizottság legközelebbi ülése elé kell terjeszteni és tárgyalására az önkormányzati képviselőt meg kell hívni. Kezdeményezheti, hogy a képviselő-testület vizsgálja felül bizottságának, a polgármesternek, a jegyzőnek - a képviselő-testület által átruházott - önkormányzati ügyben hozott döntését;

e) megbízás alapján képviselheti a képviselő-testületet;

f) a polgármestertől igényelheti a képviselői munkájához szükséges tájékoztatást. Közérdekű ügyben kezdeményezheti a polgármester intézkedését, amelyre annak harminc napon belül érdemi választ kell adni;

g) a testületi munkában való részvételhez szükséges időtartam alatt a munkahelyén felmentést élvez a munkavégzés alól. Az emiatt kiesett jövedelmét a képviselő-testület téríti meg, melynek alapján az önkormányzati képviselő társadalombiztosítási ellátásra is jogosult. A képviselő-testület átalányt is megállapíthat;

h) a képviselő-testület és a képviselő-testület bizottságának ülésén a magyar jelnyelvet vagy az általa választott speciális kommunikációs rendszert használhatja. A magyar jelnyelv, valamint a választott speciális kommunikációs rendszer használatának valamennyi költségét az önkormányzat biztosítja;

(4) A képviselő kötelességei:

a) köteles a testületi üléseken megjelenni, a képviselő-testület munkájában és döntéshozatali eljárásában részt venni;

b) eskütételét követően három hónapon belül köteles részt venni a kormányhivatal által szervezett képzésen;

c) köteles kapcsolatot tartani a választópolgárokkal, akiknek évente legalább egy alkalommal tájékoztatást nyújt képviselői tevékenységéről,

d)az alakuló ülésen, illetve a megválasztását követő ülésen esküt tesz,

e) olyan magatartás tanúsítása, amely méltóvá teszi a közéleti tevékenységre, a választók bizalmára,

f) felkérés alapján részvétel a testületi ülések előkészítésében, valamint a különböző vizsgálatokban, különböző szervekkel, szervezetekkel történő tárgyalásokban,

g) kapcsolattartás választóival, illetve a különböző önszerveződő lakossági közösségekkel,

h) a személyes érintettség bejelentése,

i) vagyonnyilatkozat tétele külön jogszabály szerint,

j) írásban, vagy szóban köteles előzetesen bejelenteni, ha a képviselő-testületi, vagy    bizottsági ülésen való részvételben, illetőleg egyéb megbízatása teljesítésében akadályoztatva van.

(5) Az önkormányzati képviselő e minőségére saját szakmai vagy üzleti ügyében nem hivatkozhat.

(6) A képviselő-testület tagjai és hozzátartozóik vagyonnyilatkozatának kezeléséről, nyilvántartásáról és ellenőrzéséről szóló részletes szabályokat a 3. számú melléklet tartalmazza.

(7) A képviselő a pénzügyi bizottságnak nyújtja be összeférhetetlensége megszüntetésére vonatkozó lemondó nyilatkozatát.

(8) Ha a képviselő kötelezettségeit megszegi, megállapított egy havi tiszteletdíja 50%-kal csökkenthető. Ismételt kötelezettségszegés esetén a csökkentés újra megállapítható.

(9) A képviselői tiszteletdíj mérsékléséről a képviselő-testület határoz.

**V. FEJEZET**

**BIZOTTSÁGOK**

**A képviselő-testület bizottsága**

**23. §**

(1) A képviselő-testület – meghatározott önkormányzati előkészítő, véleményező, összehangoló, szervező, ellenőrző és egyéb feladatok ellátására –bizottságot hozhat létre.

(2) Az ideiglenes bizottság feladatkörét létrehozásakor a képviselő-testület határozza meg. Az ideiglenes bizottság megszűnik a képviselő-testület által meghatározott feladat teljesítésével, melyről a képviselő-testületnek beszámol.

(3) Az ideiglenes bizottság működésére természetszerűen az állandó bizottságokra vonatkozó szabályok az irányadók.

(4) Ideiglenes bizottságot a következő feladatok megoldására indokolt létrehozni:

a) egy –egy önkormányzati döntés (rendelet, határozat) tervezetének előkészítésére, illetve a döntés végrehajtásának ellenőrzésére,

b) a képviselő-testület ülése elé kerülő olyan jelentős napirendeknek az előkészítésére, amelyek külső vizsgálatot, koordinációt és széles körű tájékoztatást igényelnek.

(5) A képviselő-testület Pénzügyi Bizottságot hoz létre 3 fővel. A Bizottság tagjait a 3. számú függelék tartalmazza.

(6) Az Pénzügyi Bizottság

a) részt vesz az éves költségvetési koncepció kidolgozásában,

b) véleményezi és ellenőrzi az Önkormányzat és költségvetési szervei éves költségvetési tervjavaslatát és a végrehajtásáról szóló éves beszámoló (zárszámadás) tervezeteit,

c) az a) b) pontokban foglalt előterjesztések a Bizottság állásfoglalásával nyújthatók be a képviselő-testületnek,

d) az Önkormányzat költségvetési intézményeinél figyelemmel kíséri a költségvetési bevételek alakulását - különös tekintettel a saját bevételekre -, a vagyonváltozás alakulását, értékeli az azt előidéző okokat

e) év közben figyelemmel kíséri a költségvetési gazdálkodás menetét, szükség esetén javaslatot készít az éves költségvetés módosítására

f) vizsgálja a hitelfelvétel indokait és gazdasági megalapozottságát

g) az Önkormányzat költségvetési intézményeinél pénzügyi ellenőrzést tart, ellenőrzi a pénzkezelési szabályzat megtartását és a bizonylati fegyelem érvényesülését

h) vizsgálati megállapításait közli a Képviselő-testülettel. Amennyiben azt a Képviselő-testület nem tárgyalja meg, vagy nem ért vele egyet, a Pénzügyi Bizottság a vizsgálati jegyzőkönyvet észrevételeivel együtt 30 napon belül köteles megküldeni az Állami Számvevőszéknek

i) Képviselő-testület elé terjesztés előtt vizsgálja és véleményezi a cél- és címzett támogatási igényeket,

j) nyilvántartja és ellenőrzi a polgármester, illetve a települési képviselők vagyonnyilatkozatait,

k) vizsgálja az összeférhetetlenség megállapítására irányuló kezdeményezést.

(7) A bizottság ülésének összehívásáról és vezetéséről az elnök gondoskodik.

(8) A bizottságot össze kell hívni:

a)        a polgármester,

b)        a bizottság tagja indítványára.

(9) A bizottság üléséről jegyzőkönyv készül, melyet a bizottság elnöke és egy tagja ír alá.

(10) A bizottság ülését az elnök hívja össze és vezeti le. Az ülést a bizottság elnöke úgy köteles összehívni, hogy az előterjesztéseket és a meghívót legalább az ülést megelőző 3 nappal kézhez kapják az érdekeltek. Az elnök akadályoztatása esetén az ülést a bizottság megbízott tagja vezeti.

(11) A bizottságot 15 napon belüli időpontra össze kell hívni a képviselő-testület határozata alapján, illetve a polgármester, vagy a bizottsági tagok több mint felének napirendi javaslatot is tartalmazó indítványára.

(12) A bizottsági ülésekre állandó meghívott a polgármester, az alpolgármester és a jegyző.

(13) A bizottság ülése akkor határozatképes, ha azon a bizottság tagjainak több mint fele tehát legalább két fő jelen van.

(14) A bizottság ülése nyilvános, zárt ülést az e rendeletben meghatározott szabályok megfelelő alkalmazásával tarthat. A bizottság minden tagja köteles az ülésen tudomására jutott szolgálati titkot és személyes adatot megőrizni.

(15) A jegyzőkönyv elkészítésére a képviselő-testület ülésére vonatkozó szabályokat kell –megfelelően – alkalmazni.

(16) A bizottság döntéseiről a jegyző nyilvántartást vezet és gondoskodik az iratanyag szabályszerű kezeléséről.

**VI. FEJEZET**

**POLGÁRMESTER, ALPOLGÁRMESTER**

**A polgármester**

**24. §.**

(1) A polgármester tisztségét főállásban látja el.

(2) A polgármester tagja a képviselő-testületnek, a képviselő-testület határozatképessége, döntéshozatala, működése szempontjából települési képviselőnek tekintendő. A polgármester a megválasztást követően esküt tesz a képviselő-testület előtt; valamint a megválasztásakor, majd azt követően évente vagyonnyilatkozatot köteles tenni.

(3) A polgármester a képviselő-testület működésével összefüggő feladatai körében:

a) segíti a települési képviselők, bizottságok munkáját,

b) összehívja és vezeti a testület üléseit,

c) képviseli az önkormányzatot,

d) szervezi a településfejlesztést és a közszolgáltatásokat,

e) biztosítja a demokratikus helyi hatalomgyakorlás széleskörű nyilvánosságát, a közakarat érvényesülését.

(4) A polgármester a Mötv. 68. § (3) bekezdése alapján két testületi ülés közötti időszakban döntést hozhat a Mötv. 42. §-ában nem tartozó halaszthatatlan önkormányzati ügyekben, ha azt törvény nem tiltja.

**Az alpolgármester**

**25.§.**

(1) A képviselő-testület – saját tagjai közül a polgármester javaslatára, titkos szavazással, minősített többséggel a polgármester helyettesítésére, munkájának segítésére egy alpolgármestert választ.

(2) Az alpolgármester társadalmi megbízatásban látja el feladatát.

(3) Az alpolgármester feladatait a polgármester határozza meg.

**VII. FEJEZET**

**A POLGÁRMESTERI HIVATAL ÉS A JEGYZŐ**

**A Polgármesteri Hivatal**

**26. §**

(1) A Képviselő-testület az önkormányzat működésével, az önkormányzati igazgatási ügyek döntésre való előkészítésével és végrehajtásával kapcsolatos, valamint a jogszabályokban meghatározott államigazgatási feladatok ellátására Polgármesteri Hivatalt működtet.

(2) A hivatal elnevezése: Csökmői Polgármesteri Hivatal (a továbbiakban: hivatal)

(3) A hivatal székhelye: 4145 Csökmő, Kossuth u. 109.

(4) A Csökmői Polgármesteri Hivatal Szervezeti és Működési Szabályzatát az irányító szerv Csökmő Nagyközség Önkormányzat képviselő-testülete külön határozatban fogadja el.

**A jegyző**

**27. §**

(1) A polgármester – pályázat alapján - határozatlan időre jegyzőt nevez ki.

(2) A jegyző vezeti a Polgármesteri Hivatalt:

a) gondoskodik a hivatal dolgozóinak rendszeres továbbképzéséről,

b) megteremti az önkormányzat működésének nyilvánossághoz szükséges feltételeket,

c) gondoskodik az önkormányzat döntéseinek megismertetéséről és végrehajtásáról.

d) jelzési kötelezettsége van a jogszabálysértő javaslatok, továbbá jogsértő működés esetén. A szavazás előtt a jegyzőnek szót kell adni, amennyiben ő bármely javaslat törvényességét érintően észrevételt kíván tenni.

(3) A jegyzői tisztség betöltetlensége, illetve tartós akadályoztatása esetén a polgármester legfeljebb 6 hónap időtartamra a képesítési és alkalmazási feltételeknek megfelelő köztisztviselőt nevez ki a jegyzői feladatok ellátására.

**VIII. FEJEZET**

**A társulások**

**28. §**

(1) Az önkormányzat a feladatainak hatékonyabb, célszerűbb, gazdaságosabb és ésszerűbb megoldása érdekében társulásokban vesz részt. A képviselő-testület más települések képviselő-testületeivel, gazdasági, szolgáltató szervezetekkel, közszolgáltatásokat nyújtó intézményekkel alakít társulásokat.

(2) A társulás nem sértheti az abban résztvevők önkormányzati jogait.

(3) A társulások működését a képviselő-testület folyamatosan figyelemmel kíséri, arról igény szerint információt kér.

(4) A képviselő-testület társulási megállapodásai e rendelet 4. számú függelékét képezik.

**IX. FEJEZET**

**AZ ÖNKORMÁNYZAT VAGYONA, KÖLTSÉGVETÉSE**

**Az önkormányzat gazdasági alapja, költségvetés**

**29. §**

(1) A képviselő-testület a költségvetését évente önállóan rendeletben állapítja meg.

(2) A költségvetés összeállításának részletes szabályait az államháztartásról szóló törvény, a finanszírozás rendjét és az állami hozzájárulás mértékét az állami költségvetési törvény határozza meg.

**Gazdasági program**

**30. §**

(1) A képviselő-testület megbízatásának idejére gazdasági programot készít.

(2) A képviselő-testület a gazdasági programot az alakuló ülését követő 6 hónapon belül fogadja el.

(3) A gazdasági programban meghatározza mindazon célkitűzéseket, feladatokat, amelyek a költségvetési lehetőségekkel összhangban, a helyi társadalmi, környezeti, gazdasági adottságok átfogó figyelembevételével – a térségi területfejlesztési koncepcióhoz illeszkedve – az önkormányzat által nyújtandó kötelező és önként vállalt feladatok biztosítását, fejlesztését szolgálják.

(4) Tartalmazza különösen a fejlesztési elképzeléseket, a munkahelyteremtés feltételeinek elősegítését, a településfejlesztési politika, az adópolitika célkitűzéseit, az egyes közszolgáltatások biztosítására, színvonalának javítására vonatkozó megoldásokat.

(5) A gazdasági program ezen rendelet 5. számú függeléke.

**Az önkormányzat vagyona**

**31. §**

Az önkormányzat tulajdonára és gazdálkodására vonatkozó legalapvetőbb rendelkezéseket külön önkormányzati rendelet határozza meg, melyben a testület megállapítja a forgalomképtelen vagyontárgyak körét, a törzsvagyon korlátozottan forgalomképes tárgyait, az üzleti vagyon, valamint a nemzetgazdasági szempontból kiemelt jelentőségű vagyon elemeit.

**A gazdálkodás ellenőrzése**

**32. §**

(1) Az önkormányzat gazdálkodását az Állami Számvevőszék ellenőrzi.

(2) Az önkormányzat hivatalában és intézményekben folyó gazdálkodás folyamatos ellenőrzését belső ellenőrzés keretében kell megszervezni, mely magába foglalja:

a) a vezetők ellenőrzési tevékenységét,

b) a különböző gazdálkodási folyamatokba beépített ellenőrzést,

c) függetlenített külső- és belső ellenőr alkalmazását.

**X. FEJEZET**

**Az önkormányzat kapcsolatrendszere**

**33. §**

(1) Az önkormányzat feladatainak ellátása és hatásköreinek gyakorlása során, a kölcsönös érdekek alapján együttműködik a mikrotérségben, a kistérségben és a régióban más helyi önkormányzatokkal, részt vesz érdekképviseleti és egyéb szervek tevékenységében.

(2) Az önkormányzat testvértelepülési kapcsolatot építhet ki határon túl működő önkormányzattal.

**34. §**

A képviselő-testület támogathat és elősegít minden olyan tevékenységet, mely a szociálisan hátrányos helyzetű, illetve munkanélküli személyek, a lakosság életkörülményeit javítja, megélhetését, foglalkoztatását segíti.

**Együttműködés a Csökmői Roma Nemzetiségi Önkormányzattal**

**35. §**

(1)  Az önkormányzat a Csökmői Roma Nemzetiségi Önkormányzat (a továbbiakban: CSRNÖ) részére együttműködési megállapodás alapján biztosítja az önkormányzati működés tárgyi és személyi feltételeit.

(2) Az önkormányzati működés tárgyi feltételei és az ezzel kapcsolatos végrehajtási feladatok:

a)       a CSRNÖ részére hétfői és pénteki napokon, 8.00 órától 12.00 óráig a Csökmő, Kossuth u. 121. szám alatti Faluház és Könyvtár épületében található első emeleti kijelölt irodahelyiség ingyenes használatának biztosítása

b)       az irodahelyiséghez kapcsolódó rezsiköltségek és fenntartási költségek vállalása (villamos energia díja, fűtésdíj, víz, takarítás)

c) A CSRNÖ testületi üléseinek megtartásához az önkormányzat a 4145 Csökmő, Kossuth u. 109. szám alatti épületben lévő nagytermet rendelkezésre bocsájtja.

d) A helyiséghez, továbbá a helyiség infrastruktúrájához kapcsolódó rezsiköltséget (villany, víz, gáz) és fenntartási költségeket az önkormányzat biztosítja.

e) Az önkormányzat a CSRNÖ-nak a közcélú rendezvényei - közmeghallgatás, lakossági fórum- megtartása érdekében rendelkezésre bocsájt ingyenesen, egy erre a célra alkalmas helyiséget a Csökmői Faluház és Könyvtár épületében.

f)       a CSRNÖ működéséhez, a testületi, képviselői feladatok ellátásához szükséges tárgyi feltételek biztosítása,

g)       a testületi ülések előkészítése (meghívók, előterjesztések, hivatalos levelezés előkészítése, postázása, a testületi ülések jegyzőkönyveinek elkészítése, postázása)

h)       a testületi döntések és a tisztségviselők döntéseinek előkészítése, a testületi és tisztségviselői döntéshozatalhoz kapcsolódó nyilvántartási, sokszorosítási, postázási feladatok ellátása,

g)       az f), g), h) pontokban meghatározott feladatellátáshoz kapcsolódó költségeknek a viselése.

(3) Az önkormányzat biztosítja a CSRNÖ működéséhez szükséges személyi feltételeket oly módon, hogy a CSRNÖ működéséhez kapcsolódó adminisztratív feladatokat a Csökmői Polgármesteri Hivatal közreműködő munkatársként kijelölt köztisztviselője látja el a hivatali munkaidőn belül.

**XI. FEJEZET**

**ZÁRÓ RENDELKEZÉSEK**

**36. §**

(1) Ez a rendelet a kihirdetését követő napon lép hatályba.

(2) Ezen rendelet hatálybalépésével egyidejűleg hatályát veszti a Csökmő Nagyközség Önkormányzata Szervezeti és Működési Szabályzatáról szóló 11/2015.(X.29.) önkormányzati rendelete.

Csökmő, 2019. november 25.

            /:Nagy Tibor:/                                         /:Fülöpné dr. Kerti Judit:/

              polgármester                                                              jegyző

|  |
| --- |
| **Záradék:**  A kihirdetés időpontja: 2019. november 25.  Fülöpné dr. Kerti Judit  jegyző |